Priserne på torsk er i top her dagen før nytår.

Når torsken i morgen kommer på nytårsbordet, så har danskerne skullet lægge lidt ekstra for den traditionelle spise. Til fiskeriauktionen i Hanstholm mandag morgen blev torsken nemlig solgt for op til 80 kroner kiloet. Det er noget af en stigning siden februar, hvor prisen var helt nede på 11 kroner kiloet. - Den høje pris betyder alt for, at fiskerne kan få det hele til at hænge sammen. Så det er dejligt, siger Jes Holm Sørensen, der er fiskeauktionsmester i Hanstholm Fiskeauktionshus. Nytåret har stor indflydelse på prisen på torsk i Hanstholm, og den gode pris på torsken smittede også af på andre fisk til auktionen. - Det har været et godt salg i dag. Jeg er meget tilfreds, siger Jes Holm Sørensen. Han tror ikke på, at kiloprisen ryger ned under 11 kroner igen, når nytårssalget slutter.